ለቀድሞው ጠቅላይ ሚኒስትር መለስ የምስል ኃውልት ተመረቀ
 ሃውልቱ ከመቐለ ከተማ ስድስት ኪሎሜትር ርቀት እንዳእየሱስ ተራራ ላይ የተሰራ ሲሆን ለሃውልቱ በራሳቸው ፈቃድ የተደራጁ ባለሃብቶች 1 ነጥብ 5 ሚሊዮን ብር ወጪ አድርገዋል።ሃውልቱ 10 ሜትር ቁመትና 10 የጎን ስፋት ያለው ሲሆን ከከተማዋ በሁሉም አቅጣጫዎች እንዲታይ ተደርጎ የተሰራ ነው።ሃውልቱን የመርቁት የህወሓትና የኢህአዴግ  የስራ አስፈጻሚ ኮሚቴ አባል አቶ ቴድሮስ ሐጎስ “ሃውልቱ አቶ መለስ አሁን በአገሪቱ ለተፈጠረው ሰላምና ለተገነባው ዴሞክራሲ ያበረከቱትን አስተዋጽኦ ዘወትር ለማስታወስ የሚያችል ታሪካዊ ስራ ነው” ብለዋል።የትውልድ መተካካትን የሚያንጸባርቅና ወጣቱ አደራ ተቀብሎ የአገሪቱን ህዳሴ እውን ለማድረግ መነሳሳትን እንዲፈጥር የሚያድርግ እንደሚሆን ተናግረዋል።በኃውልቱ ስራ ላይ የተሳተፈው ቀራጺ አቶ ሰለሞን ወልደ ገብርኤል “ኃውልቱ አቶ መለስ ዜናዊ ወጣቱን ትውልድ ለማብቃትና ተጠቃሚ ለማድረግ የከፈሉትን መስዋዕትነት ለማስታወስ በሚችል መልኩ የተሰራ ነው”ሲል ገልጿል።ወጣቱ ትውልድ በትጥቅ ትግሉ ወቅት መስዋዕት የሆኑት ሰማዕታት  አደራ ተቀብሎ ተግባራዊ እንዲያደርግ የኃውልቱ መልዕክት ከፍተኛ እንደሆነም ተናግሯል።በመቐሌ ዩኒቨርስቲ የቀደምት አካባቢያዊ ቅርስ ጥበቃ ኢንስቲትዩት ዋና ዳይሬክተር አቶ ተስፋይ ግርማይ በበኩላቸው የአቶ መለስ ዜናዊ ኃውልት የቆመበት ስፍራ በጣልያን ወረራ ወቅት እስር ቤት ሆኖ ያገለገል እንደነበር አስታውሰዋል።በእስር ቤቱም በጣልያን፣በቀዳማዊ ኃይለ ስላሴና በደርግ አገዛዝ ወቅት ግለሰቦች የሚሰቃዩበትና ግድያ የሚፈፀምበት ስፍራ እንደነበርም ተናግረዋል።“በእስር ቤቱ ፋንታ የታላቁ መሪ ኃውልትና ዩኒቨርስቲ መገንባቱም ታሪካዊ ሽግግር ነው”ሲሉ ገልጸዋል።እንደ ኢዜአ ዘገባ ሁለት ወራትን የወሰደው የኃውልቱ ስራ ከመቐለ ከተማ በስተምስራቅ ስድስት ኪሎ ሜትር ርቀት ላይ እንዳእየሱስ ተብሎ በሚጠራው ተራራ  ላይ የተተከለ ነው።